ذو السویقتین

"ذو السويقتين" ایک ایسی شخصیت ہے جس کا ذکر حدیث نبوی شریف میں علاماتِ قیامت میں سے ایک کے طور پر ہوا ہے۔ نبی کریم ﷺ نے فرمایا کہ وہ آخری زمانے میں ظاہر ہوگا۔ وہ حبشہ کا ایک سیاہ فام شخص ہوگا جس کے دانتوں میں خلا (افلج) ہوگا اور وہی کعبہ کو ویران کرے گا۔ اسی کے ہاتھوں کعبہ گرایا جائے گا اور اس کا خزانہ نکالا جائے گا۔
 حدیث نبوی میں ذکر 
 ذو السويقتين کے بارے میں احادیث نبویہ کا اردو ترجمہ درج ذیل ہے:

 . کعبہ کو منہدم کرے گا: سعید بن مسیب سے روایت ہے کہ حضرت ابوہریرہؓ نے کہا: رسول اللہ ﷺ نے فرمایا:"کعبہ کو ایک حبشی شخص ذو السویقتین تباہ کرے گا" ۔
 . ایک ایک پتھر اکھاڑ کر گرا دے گا: حضرت ابن عباسؓ سے روایت ہے کہ نبی ﷺ نے فرمایا: "گویا میں دیکھ رہا ہوں کہ ایک سیاہ فام، پتلی پنڈلیوں والا (حبشی) شخص کعبہ کو ایک ایک پتھر ہٹا کر گرا رہا ہے"۔
 کعبہ کے زیورات اور غلاف اتار لے گا: حضرت عبد اللہ بن عمروؓ سے روایت ہے کہ نبی ﷺ نے فرمایا: "ذو السویقتین حبشی شخص کعبہ کو تباہ کرے گا، اس کے زیورات لوٹے گا اور اس کا غلاف اتار دے گا، گویا میں اسے دیکھ رہا ہوں کہ گنجا، ٹیڑھی پنڈلیوں والا شخص اپنی کدال اور کلہاڑی سے اسے گرا رہا ہے"۔
 ایسا تباہ کرے گا کہ دوبارہ آباد نہ ہوگا: سعید بن سمعان روایت کرتے ہیں کہ حضرت ابوہریرہؓ نے حضرت ابوقتادہؓ سے کہا: رسول اللہ ﷺ نے فرمایا:"ایک شخص کی بیعت کعبہ کے رکن و مقام ابراہیم کے درمیان کی جائے گی اور کعبہ کی حرمت صرف اس کے اہل (اہلِ اسلام) کے ہاتھوں ٹوٹے گی، جب وہ اس کی حرمت پامال کریں گے تو عرب کی تباہی کا پوچھنا نہ ہوگا۔ پھر حبشی آئیں گے اور کعبہ کو ایسا تباہ کریں گے کہ وہ کبھی دوبارہ آباد نہ ہوگا اور وہی اس کا خزانہ نکالیں گے"۔
 صفات اور زمانہ 
احادیثِ نبویہ میں ذو السویقتین کی صفات یوں بیان کی گئی ہیں:

وہ سیاہ فام، اُفْلَج (یعنی دانتوں میں فاصلہ رکھنے والا)، أصيلع (سر کے اگلے حصے کے بال جھڑنے والے)، أفيدع (جس کے جوڑ غیر متناسب ہوں یا ٹیڑھے پنڈلیوں والا) ہوگا۔ اس کو "ذو السویقتین" اس لیے کہا گیا کہ اس کی پنڈلیاں بہت باریک ہوں گی۔  وہ حبشہ (ایتھوپیا) سے آئے گا، اپنے ساتھ دوسرے لوگوں کو بھی لائے گا اور وہ کعبہ کو ایک ایک پتھر ہٹا کر منہدم کریں گے، اس کے زیورات اور غلاف کو اتار لیں گے اور اس کا خزانہ نکالیں گے۔ اس واقعے کے بعد کعبہ دوبارہ کبھی تعمیر نہیں ہوگا۔

 زمانۂ ظہور 
علما نے ذو السویقتین کے ظہور اور کعبہ کی تباہی کے وقت کے بارے میں مختلف آراء بیان کی ہیں:
بعض نے کہا کہ یہ واقعہ آخر الزمان میں ہوگا، جب زمین توحید پرستوں سے خالی ہو جائے گی، یعنی قیامت سے کچھ دیر پہلے۔
دوسروں کا کہنا ہے کہ یہ واقعہ حضرت مہدی کے ظہور اور حضرت عیسیٰ علیہ السلام کے نزول کے بعد پیش آئے گا۔ یعنی:
پہلے حضرت مہدی کی کعبہ کے پاس بیعت کی جائے گئی۔
پھر حضرت عیسیٰ علیہ السلام نازل ہوں گے۔
ایک مدت تک مسلمان کامیاب اور غالب رہیں گے۔
اس کے بعد ذو السویقتین کا خروج ہوگا۔
 ابن حجر اور دیگر علما کی آراء 
 ابن حجر عسقلانی فرماتے ہیں کہ:
بظاہر یہ حدیث اللہ تعالیٰ کے اس قول کے خلاف ہے:
“کیا انھوں نے نہیں دیکھا کہ ہم نے (مکہ کو) امن والا حرم بنایا؟”
اور اللہ نے ابابیل کے ذریعے ہاتھی والوں کو روک دیا تھا، حالانکہ اس وقت کعبہ مسلمانوں کا قبلہ بھی نہ تھا۔
پھر یہ کیسے ہو سکتا ہے کہ بعد میں حبشی اسے منہدم کریں؟
اس کا جواب یہ ہے کہ:
یہ واقعہ اس وقت ہوگا جب زمین پر کوئی اللہ اللہ کہنے والا باقی نہ ہوگا، جیسا کہ صحیح مسلم میں آیا ہے:
اور اسی لیے روایت میں آیا ہے:
“ذو السویقتین کے بعد کعبہ کبھی آباد نہ ہوگا۔”
 مناوی کہتے ہیں کہ: “اللہ کا فرمان کہ ہم نے اسے امن والا بنایا، قیامت سے پہلے تک کے لیے ہے۔” یہ تباہی حضرت عیسیٰ کے زمانے کے بعد ہو گی۔
 حلیمی کا قول ہے: یہ واقعہ حضرت عیسیٰ کی وفات کے بعد اور قرآن کے اٹھا لیے جانے کے بعد ہوگا۔ بعض علما نے دو مواقع بیان کیے ہیں: پہلا، حضرت عیسیٰ کے زمانے میں، جزوی ہدم ہوگا۔ دوسرا، حضرت عیسیٰ کی وفات کے بعد، جب قرآن اور دین کا خاتمہ ہو چکا ہوگا، اس وقت مکمل ہدم ہوگا، جو اس بات کی علامت ہوگا کہ دین کا خاتمہ ہو چکا ہے۔

 حوالہ جات 

زمرہ:قیامت کی علامات صغری
زمرہ:اسلامی اصطلاحات
زمرہ:اسلامی معادیات